औरैया: बीजेपी विधायक रमेश दिवाकर की कोरोना से मौत
यूपी में कोरोना का कहर दिन ब दिन बढ़ता जा रहा है। औरैया से बीजेपी के सदर विधायक रमेश दिवाकर की कोरोना से मौत हो गई है।
औरैया: यूपी में कोरोना का कहर दिन ब दिन बढ़ता जा रहा है। औरैया से बीजेपी के सदर विधायक रमेश दिवाकर की कोरोना से मौत हो गई है। कोरोना से संक्रमित होने के बाद मेरठ मेडिकल कॉलेज में रमेश दिवाकर का इलाज चल रहा था लेकिन उन्हें बचाया नहीं जा सका। उप्र में कोविड-19 के रिकॉर्ड 34379 नए मरीज, 195 की मौत उत्तर प्रदेश में पिछले 24 घंटों के दौरान कोविड-19 संक्रमित 195 लोगों की मौत हो गई तथा 34,379 नए मरीजों में इस संक्रमण की पुष्टि हुई। यह दोनों ही आंकड़े राज्य में अब तक के सर्वाधिक हैं। चिकित्सा एवं स्वास्थ्य विभाग के अपर मुख्य सचिव अमित मोहन प्रसाद ने बताया कि पिछले 24 घंटों के दौरान राज्य में कोविड-19 संक्रमित 195 और मरीजों की मौत हो गई। इसके साथ राज्य में इस महामारी से जान गंवाने वालों की संख्या बढ़कर 10541 हो गई है। स्वास्थ्य विभाग द्वारा जारी रिपोर्ट के मुताबिक इस अवधि में सबसे ज्यादा 19 मरीजों की मौत राजधानी लखनऊ में हुई है। इसके अलावा प्रयागराज तथा कानपुर नगर में 18-18, गौतम बुद्ध नगर में 11 और वाराणसी में 10 मरीजों की मौत हुई है। उन्होंने बताया कि पिछले 24 घंटों के दौरान राज्य में 34,379 नए मरीजों में कोविड-19 संक्रमण की पुष्टि हुई है। सबसे ज्यादा 5239 नए मरीज राजधानी लखनऊ में मिले हैं। इसके अलावा प्रयागराज में 2013, वाराणसी में 1813 और मेरठ में 1684, कानपुर नगर में 1516 और गोरखपुर में 1136 नए मरीजों में कोविड-19 संक्रमण की पुष्टि हुई है। इसी अवधि में 16514 मरीज ठीक भी हुए हैं।प्रदेश में एक दिन में कोविड-19 संक्रमित मरीजों की मौतों और नए रोगियों का यह अब तक का सबसे बड़ा आंकड़ा है। इससे पहले बुधवार को 187 मरीजों की मौत हुई थी तथा 33,214 नए रोगियों में कोविड-19 संक्रमण की पुष्टि की गई थी। प्रसाद ने बताया कि प्रदेश में इस वक्त 2,59,810 कोविड-19 संक्रमित मरीजों का इलाज किया जा रहा है। इसके पूर्व, मुख्यमंत्री योगी आदित्यनाथ ने कोविड-19 संक्रमण की स्थिति की समीक्षा की। राज्य सरकार के एक प्रवक्ता ने बताया कि योगी ने बैठक में कहा कि प्रदेश के कुछ जिलों से ऑक्सीजन कंसंट्रेटर की आवश्यकता जताई गई है। स्वास्थ्य विभाग आज ही संबंधित जिलों को ऑक्सीजन कंसंट्रेटर उपलब्ध कराए। इसकी उपलब्धता बढ़ाने के लिए केंद्र सरकार से भी सहयोग लिया जा सकता है।